
Spre ştiinţă:
Liderului de sindicat






  Membrilor de sindicat

Stimaţi colegi,
Referitor la problema calculului indemnizaţiei de concediu de odihnă, ca urmare a Legii nr. 118/2010 privind unele măsuri necesare în vederea restabilirii echilibrului bugetar, vă aducem la cunoştinţă următoarele:

ACTUL NORMATIV ÎN CAUZĂ NU ÎNFLUENŢEAZĂ ÎN MINUS CUANTUMUL INDEMNIZAŢIEI DE CONCEDIU PENTRU ACELE PERSOANE CARE INTRĂ ÎN CONCEDIU LEGAL DE ODIHNĂ ÎN LUNA IULIE. Aceasta deoarece:

I. Legea nr. 118/2010 prevede, la art. 1, că: „(1) Cuantumul brut al salariilor/soldelor/indemnizaţiilor lunare de încadrare, inclusiv sporuri, indemnizaţii şi alte drepturi salariale, precum şi alte drepturi în lei sau în valută, stabilite în conformitate cu prevederile Legii-cadru nr. 330/2009 privind salarizarea unitară a personalului plătit din fonduri publice şi ale Ordonanţei de urgenţă a Guvernului nr. 1/2010 privind unele măsuri de reîncadrare în funcţii a unor categorii de personal din sectorul bugetar şi stabilirea salariilor acestora, precum şi alte măsuri în domeniul bugetar, se diminuează cu 25%. (2) În situaţia în care, din aplicarea prevederilor alin.(1), rezultă o valoare mai mică decât valoarea salariului de bază minim brut pe ţară garantat în plată, suma care se acordă este de 600 lei.”
La art. 4 din lege se dispune: „Prevederile art. 1 – 3  se aplică începând cu data intrării în vigoare a prezentei legi.” 

În primul rând, subliniem faptul că art. 1 alin. (1) face referire la SALARII, solde şi indemnizaţii lunare de încadrare, iar NU la INDEMNIZAŢIA DE CONCEDIU.

În plus, legea în cauză NU A INTRAT ÎN VIGOARE. Ea a fost publicată în Monitorul Oficial al României, Partea I, nr. 441/30.06.2010. Or, potrivit art. 78 din Constituţia României, legea intră în vigoare la 3 zile de la publicarea sa în Monitorul Oficial al României sau la o dată ulterioară prevăzută în textul ei (o asemenea dată nu este prevăzută în textul legii).

Concluzia: Legea nr. 118/2010 privind unele măsuri necesare în vederea restabilirii echilibrului bugetar va intra în vigoare la 3 zile de la publicare, deci în data de 3 iulie 2010. În consecinţă, diminuarea cu 25% a salariilor va opera abia din data de 3 iulie 2010.
II. Art. 145 din Legea nr. 53/2003 – Codul muncii, cu modificările şi completările ulterioare, prevede următoarele:
„(1) Pentru perioada concediului de odihnă salariatul beneficiază de o indemnizaţie de concediu, care nu poate fi mai mică decât salariul de bază, indemnizaţiile şi sporurile cu caracter permanent cuvenite pentru perioada respectivă, prevăzute în contractul individual de muncă. (nu poate fi mai mică, dar poate fi mai mare – n.a.)
(2) Indemnizaţia de concediu de odihnă reprezintă media zilnică a drepturilor salariale prevăzute la alin. (1) din ultimele 3 luni anterioare celei în care este efectuat concediul, multiplicată cu numărul de zile de concediu.
(3) Indemnizaţia de concediu de odihnă se plăteşte de către angajator cu cel puţin 5 zile lucrătoare înainte de plecarea în concediu.”

Concluzia: indemnizaţia de concediu de odihnă pentru salariaţii care intră în concediu de odihnă în luna IULIE se calculează raportat la drepturile salariale din lunile IUNIE, MAI şi APRILIE 2010, când salariul nu a fost diminuat.

Faţă de aspectele prezentate la pct. I şi II, rezultă fără putinţă de tăgadă că indemnizaţia de concediu pentru salariaţii care intră în concediu de odihnă în luna IULIE se calculează raportat la drepturile salariale din lunile IUNIE, MAI şi APRILIE 2010 şi NU INTRĂ SUB INCIDENŢA DIMINUĂRII REGLEMENTATE DE ART. 1 din Legea nr. 118/2010 privind unele măsuri necesare în vederea restabilirii echilibrului bugetar.
În aceste condiţii, vă adresăm respectuoasa rugăminte de a proceda la întocmirea statelor de plată pentru indemnizaţia de concediu pentru salariaţii care intră în concediu legal de odihnă în luna iulie 2010 fără niciun fel de diminuări, conform celor de mai sus. 

Vă mulţumim anticipat şi vă asigurăm de întreaga noastră stimă.

PREŞEDINTE

Prof. CONSTANTIN LUNGULESCU
Elab.I.V./30.06.2010

